雪  其五
作者：徐積
朝代：宋

paragraphs: 一夜五宮星茫然，投壺笑電揮赤鞭。
何物變爲淮上雪，餘花散入江南天。
東家乞火溫稚子，西鄰賒酒娛高年。
樵翁頭上笠戴月，漁父手中帆卷牋。
庾子貞家但尋菜，鮑通直輩彌矜鮮。
卞郎方弄瓠杯杓，浙帥已亡羊髀肩。
當門正好張敝席，隔籬可笑窺華旃。
最是珊珊上樓珮，恰如冉冉升空仙。
牽牛童兒飲河漢，扶犁老子耕雲烟。
漫翁何處拾瑶草，自有梅花大庾田。